 

HSR SR dňa 24.08.2015 Bod č. 31 programu

**Stanovisko Republikovej únie zamestnávateľov**

* o podpore najmenej rozvinutých okresov a o zmene a doplnení zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov
* materiál na rokovaní HSR SR dňa 24.08.2015

**Stručný popis podstaty predkladaného materiálu a jeho relevancie z hľadiska RÚZ**

Materiál predkladá na rokovanie Hospodárskej a sociálnej rady Ministerstvo dopravy, výstavby a regionálneho rozvoja SR z vlastnej iniciatívy.

**Cieľom a obsahom materiálu je najmä:**

Cieľom návrhu zákona je poskytovať podporu na zabezpečenie rozvoja najmenej rozvinutých okresov, v ktorom miera evidovanej nezamestnanosti vypočítaná z disponibilného počtu uchádzačov o zamestnanie, ktorú vykazuje Ústredie práce, sociálnych vecí a rodiny, v období za aspoň deväť štvrťrokov počas predchádzajúcich dvanástich po sebe nasledujúcich štvrťrokov bola vyššia ako 1,9-násobok priemernej miery evidovanej nezamestnanosti v Slovenskej republike za rovnaké obdobie. Podpora najmenej rozvinutých okresov sa bude , poskytovať podľa Akčného plánu pre najmenej rozvinutý okres (ďalej len „akčný plán“) schváleného vládou.

**Dopady materiálu na verejné financie a na podnikateľské prostredie**

Podľa doložky vplyvov spracovanej predkladateľom materiál predpokladá pozitívny vplyv na hospodársky rast Slovenskej republiky, pozitívny vplyv na zamestnanosť v regiónoch s najvyššou mierou nezamestnanosti, t. j. v najmenej rozvinutých regiónoch.

Dopad na verejné financie sa predpokladá pozitívny aj negatívny. Z pozitívneho hľadiska pôjde predovšetkým o príjmy z priamych daní, nepriamych daní a pod. Negatívne vplyvy budú predstavovať výdavky štátneho rozpočtu súvisiace s poskytnutím jednotlivých foriem podpory.

**Návrh zákona má nadobudnúť účinnosť dňa 01.12.2015.**

**Postoj RÚZ k materiálu**

RÚZ pochybuje o účinnosti a efektívnosti návrhu zákona o podpore najmenej rozvinutých okresov. RUZ podporuje plošné búranie bariér v podnikateľskom prostredí a plošné vytváranie podmienok pre tvorbu nových pracovných miest (znižovaním daní, odvodov a pod.). **RÚZ ani jej členovia v medzirezortnom pripomienkovom konaní návrh zákona nepripomienkovali. Nakoľko návrh zákona nemá dopady na podnikateľské prostredie RÚZ berie návrh zákona na vedomie bez pripomienok.**

**Pripomienky RÚZ k predkladanému materiálu**

Bez konkrétnych pripomienok zo strany RÚZ

**Zdroj:** [**RÚZ**](https://lt.justice.gov.sk/Material/MaterialHome.aspx?instEID=-1&matEID=3089&langEID=1)